13 दसम्बर-श्रीनगरा कवि दा टैलीफून आया ऐ जे ओंकार ऐमा ट्रुप कन्ने जाने आस्तै नेईं मन्नेआ। गुलाम नबी ख्याल बारै ते मिगी पता हा, पर अज्ज पता लग्गा ऐ जे हून ओंकार रैणा बी ट्रुप कन्ने नेईं जाई सकदा। अकैडमी दे प्रैजीडैंट्ट (रियासत दे प्रधान मन्त्री) होरें उसदे जाने बारै सैक्रटरी प्रो. कौल साह्ब दी सफारश नेईं मन्नी। हून सुआल उट्ठेआ क्या इ’नें हालात च ड्रामा करना चाहिदा ऐ? किश कलाकारें दी राs ऐ जे इसी रौह्न दित्ता जा, पर में समझनां जे इसी जरूर खेढना चाहिदा। मिगी इसदी नाटकी सम्भावनाएं बारै पूरा जकीन ऐ। कैप्टन दा रोल अमीन अन्दराबी करी सकदा ऐ। लफ्टैन दे रोल गी गिरधारी कौल ते जख्मी सपाही दे रोल गी गिरधारी पंत नभाई लैंगन। चीनी सपाहियें दा रोल लद्दाखी कलाकार करी सकदे न। दूए हिन्दोस्तानी सपाही गुलाम मुहम्मद राह् ते लक्ष्मी कांत जोशी बगैरा बी बनी सकदे न।